Óvodai képességfejlesztés csoportban, de egyénre szabva
A Lurkóvár Óvoda minden csoportjában olyan egyénre szabott képességfejlesztési módszert vezettek be, mely által a környezõ világot saját tapasztalásaik alapján ismerik meg az óvodások.
A Lurkóvár Óvoda két éve egy sikeres pályázatnak köszönhetõen vezethette be az úgynevezett kompetenciaalapú óvodaprogramot. Ezáltal olyan módszereket, eljárásokat alkalmaznak, amikkel a kisgyerek képességeit sokoldalúan fejlesztik. Tavaly csak egy csoport próbálta ki a program elemeit, aminek sikerei alapján idén már az összes csoport a program alapján mûködik.
A módszer középpontjában az egyénre szabott képességfejlesztés áll és szakít a frontális csoportmunkával. Az adott tevékenységet nem teszik kötelezõvé. Minden kisgyerek más egyéniség, másban tehetséges, az óvoda pedig próbál mindenkinek olyan tevékenységet felkínálni, ami a legjobban fejleszti – tudtuk meg Káléné Takács Erikától, az óvoda vezetõjétõl. Elmondta: jellemzõ a megfigyelés, átélés, kipróbálás, a helyszínen való vizsgálódás, a játék. Ezek a legjobb megoldások ahhoz, hogy maradandó tapasztalatokhoz juttassák a gyerekeket. A programcsomag tématerve a négy õselem – levegõ, föld, tûz és víz – köré szervezõdik. A föld témakörben például a gyerekek az óvoda kertjében lévõ szilvafának a termésébõl fõztek lekvárt, az óvodai kertbe pedig növényeket ültettek, melyeknek magját õsszel eltették. Elõtérbe kerülnek a témák feldolgozásánál a helyi adottságok is. A víz témakörben például a csoportok ellátogatnak a Lajtához, lefényképezik a különbözõ évszakokban, és összehasonlítják egymással az elkészült fényképeket.
Mosonmagyaróvár mosonmagyaróvári hírek óvodák